寄馮尉
作者：陳造
朝代：宋

paragraphs: 我遵兔徑西山麓，荆棘鈎衣塵瞇目。
憐渠此地費流光，君亦風餐并露宿。
遺蝗蹢躅無地皮，田禾蠶食猶孑遺。
洊饑可念勞可忍，君自坦坦人憐之。
繁昌亂山僅容鏬，一一到我馬蹄下。
南村喫飯宿北村，罷極憑詩寫悲唶。
即今不作勞者歌，器識視我幾倍過。
脫身箠楚吾已多，簡書趨走子如何。
皇家獵雋張雲羅，長安知己肩相摩。
五雲深深護臺閣，縹緲羣僊依碧落。
即看郭振起通泉，應笑卑陬郡文學。